Den danske badmintonstjerne skulle bruge tre sæt, inden japaner blev besejret ved Denmark Open.

Som den sidste var Jan Ø. Jørgensen sendt på banen ved Denmark Open i onsdagens program, og den femteseedede dansker måtte kæmpe hårdt, inden sejren på 21-19, 18-21, 21-13 over japanske Takuma Ueda var sikret. Første runde-opgøret var en tæt affære fra start til slut, og den danske favorit var under konstant pres fra sin useedede modstander. Jan Ø. Jørgensen hang lidt med hovedet efter tabet af andet sæt, og i det sidste og afgørende tredje sæt kom han bagud 2-5. Hjemmebaneyndlingen kom dog tilbage, og i slutfasen var Jan Ø. Jørgensen lidt skarpere og fysisk stærkere end sin modstander. Jan Ø. Jørgensen førte 14-13, inden han sluttede kampen af ved at vinde syv dueller i træk. Og efter næsten én times spil kunne han knytte næven og juble over sejren. I anden runde møder Jan Ø. Jørgensen inderen Kashyap Parupalli. /ritzau/